Kollár, Boris, predseda NR SR (2020-09-16):
Ďakujem. Môžem písomne poprosiť? Bolo to ako návrh programu? Nie, ďakujem, takže o tomto nebudeme rokovať. Ja som mal vašu komunikáciu s hajlovaním dávať, tak to by sme videli tunák. (Reakcia z pléna.) Dobre. Dávam hlasovať o prvom návrhu pána poslanca Kondróta. Právo, návrh na zaradenie bodu programu 12. schôdze, informácia ministra hospodárstva o podmienkach predaja 49 % akcií. Tuná by som chcel upozorniť pána poslanca, možno nevie, ale bol som aj tunák pánom podpredsedom upozornený, že je k tomu mimoriadny výbor a pán minister dôjde o tom podrobne informovať. Aj tak trváte na...? (Reakcia z pléna.) Dobre, dávam o tomto návrhu hlasovať. Prosím, hlasujeme. Prezentujme sa a hlasujeme. (Hlasovanie.) Prítomných 136 poslancov, za 133. Uvedený návrh sme schválili. Konštatujem, že uvedený návrh sme schválili. Ďalej dávam hlasovať o návrhu pána poslanca Ladislava Kamenického, ktorý podľa ústavného zákona č. 397/2004 Z. z. o spolupráci NR SR a vlády v záležitostiach EÚ podáva návrh na zaradenie bodu programu 12. schôdze pod názvom Schválenie stanoviska NR SR k vypracovaniu národného plánu podpory obnovy a odolnosti a k záväzným rámcom merania programu a investícií z nástroja Next Generation EU na roky 2021 a 2023. Prosím, páni poslanci, pani poslankyne, dávam o tomto bode hlasovať, tomto návrhu. (Hlasovanie.) Prítomných 135 poslancov, za 51, proti 3, zdržalo sa 81. Uvedený návrh sme neschválili. Dávam hlasovať o návrhu pána poslanca Tomáša Tarabu, opatrenia Úradu verejného zdravotníctva Slovenskej republiky. Prosím, prezentujte sa a hlasujeme. (Hlasovanie.) Prítomných 136 poslancov, za 39, proti 24, zdržalo sa 72, nehlasoval 1. Uvedený návrh sme neodsúhlasili. Ďalej dávam hlasovať, návrh na doplnenie od pána poslanca opäť Tomáša Tarabu a je to uznesenie Národnej rady, ktorým Národná rada Slovenskej republiky zaväzuje Úrad verejného zdravotníctva Slovenskej republiky, aby Národnej rade predkladal na schválenie tie opatrenia, ktoré svojou povahou obmedzujú občanov SR na ich ľudských právach. Prosím, prezentujme sa a dávam hlasovať. (Hlasovanie.) Prítomných 138 poslancov, za 44, proti 29, zdržalo sa 63, nehlasovali 2. Uvedený návrh sme neschválili. Teraz dávam hlasovať o návrhu pána poslanca Mariána Viskupiča, aby sa presunul bod 59 (tlač 209) o hodnotení plnenia pravidiel rozpočtovej zodpovednosti a pravidiel rozpočtovej transparentnosti za rok 2019 (tlač 209) namiesto bodu 13. Prosím, prezentujme sa a hlasujeme. (Hlasovanie). Prítomných 138, za 137, proti žiadny, zdržal sa 1. Uvedený návrh sme schválili. Teraz dávame hlasovať za návrh pána Štefana Kuffu, uznesenie Národnej rady Slovenskej republiky, ktorým Národná rada Slovenskej republiky zaväzuje ministra zahraničných vecí a európskych záležitostí Slovenskej republiky Ivana Korčoka na upustenie od zámeru zaslania finančných prostriedkov slovenských daňových poplatníkov do Bieloruska a táto finančná suma bola použitá na zmiernenie dopadov koronakrízy na Slovensku. Prosím, prezentujme sa a hlasujeme. (Hlasovanie.) Prítomných 137 poslancov, za 40, proti 33, zdržalo sa 63, nehlasoval 1. Uvedený návrh sme neschválili. Teraz vás prosím, pani poslankyne, páni poslanci, ktorí ste takto pred začatím schôdze urobili, aby ste sa prihlásili. Pardon, ospravedlňujem sa. Dávam práve, dávam hlasovať o programe schôdze ako celku. Pán poslanec Kamenický? (Reakcie z pléna.) Pardon, Kremský, ja nevidím do diaľky, ja sa ospravedlňujem.